
_START_ARTICLE_
Aage Schoch
_START_SECTION_
Liv og karriere
_START_PARAGRAPH_
Schoch var søn af købmand Rudolph Christian Schoch og hustruen Anna Andrea f. Møller; forældene var blevet viet i Vor Frue Kirke i København den 22. maj 1896._NEWLINE_Schoch blev student fra Horsens Statsskole 1917 og blev cand.polit. 1923. Han var redaktionssekretær ved The Baltic Scandinavian Trade Review 1923-25, udenrigspolitisk medarbejder ved Jyllandsposten 1926-34, redaktionssekretær ved Berlingske Tidende i 1934 og blev chefredaktør for Nationaltidende 1934. Han måtte i 1942 træde tilbage som redaktør på grund af bladets anti-nazistiske linje. Schoch havde kontakter til mange sider: Faldskærmsfolkene og den illegale presse, og derfor blev han medlem af Frihedsrådet fra begyndelsen, selvom han ikke repræsenterede nogen organisation._NEWLINE_Den 2. september 1944 blev Schoch arresteret af Gestapo og sat i fangenskab i Shellhuset, men ligesom Mogens Fog slap han ud af bygningen ved det engelske bombardement 21. marts 1945._NEWLINE_Schoch fik i 1949 en datter med Kate Fleron, som han levede sammen med i mange år, men fordi Kate var imod ægteskaber blev parret ikke gift._NEWLINE_Efter krigen var han chefredaktør ved Berlingske Tidende og Berlingske Aftenavis 1945-46, medarbejder ved Flensborg Avis 1947-49 og direktør for Dansk Røde Kors 1949-56. Han var med i det præsidium, der samlede penge ind til og byggede Frihedsmuseet.